קורט יוליוס גולדשטיין

קורט יוליוס גולדשטיין (בגרמנית: Kurt Julius Goldstein; 3 בנובמבר 1914 – 24 בספטמבר 2007) היה עיתונאי יהודי-גרמני ומנהל הרדיו הציבורי במזרח גרמניה.<ref>"[https://www.jpost.com/Jewish-World/Jewish-Features/Holocaust-survivor-activist-Kurt-Julius-Goldstein-dies-at-93 Holocaust survivor, activist Kurt Julius Goldstein dies at 93]", The Jerusalem Post 25 בספטמבר 2007.</ref> היה חבר פעיל במפלגה הקומוניסטית הגרמנית, והתנדב להילחם בבריגדות הבין-לאומיות במלחמת האזרחים הספרדית.

==קורות חיים==
גולדשטיין נולד למשפחת סוחרים יהודית בדורטמונד ב-3 בנובמבר 1914. האנטישמיות שחווה בבית הספר הובילה אותו לפתח תודעה פוליטית. בשנת 1928 הוא הצטרף לליגה הקומוניסטית הצעירה, וכעבור שנתיים למפלגה הקומוניסטית של גרמניה. עם עליית הנאצים לשלטון בשנת 1933, גולדשטיין ברח ללוקסמבורג והתפרנס שם כגנן. לאחר מכן עבר לפריז, שם הצטרף לתנועת "החלוץ", ועבר הכשרה לעלייה לארץ, שבמהלכה פגש את מי שהפכה לבת זוגו. בשנת 1934 עלה לא"י-פלשתינה.<ref name=":0">Arno Lustiger, Schalom Libertad! Juden im spanischen Bürgerkrieg (Frankfurt am Main: Athenäum, 1989), p. 237</ref>

ביולי 1936 נפתח בספרד מרד צבאי לאומני בהנהגת הגנרל פרנסיסקו פרנקו, בעקבות ניצחון השמאל בבחירות והקמת ממשלת "החזית העממית" בפברואר אותה שנה. בעקבות המרד פרצה בספרד מלחמת אזרחים, כשפעילי שמאל מרחבי העולם התנדבו להילחם בה לצד כוחות הרפובליקה הספרדית. גולדשטיין היה בין המתנדבים הראשונים שיצאו למלחמה מא"י-פלשתינה, שמספרם הכולל מוערך ב-150–200.<ref name=":0" /> הוא נלחם בבריגדה ה-11, "בריגדת תלמאן" (Thälmann), שמרבית חבריה היו גרמנים ואוסטרים. השתתף בקרב ברונטה (Brunete) ביולי 1937, ובקרב טרואל (Teruel) בדצמבר אותה שנה. לאחר שנפצע בקרב, שימש כקומיסר פוליטי בבית חולים צבאי בסנטה קולומה דה פרנרס (Santa Coloma de Farners) שבקטלוניה.<ref>"[https://www.gdw-berlin.de/en/recess/biographies/index_of_persons/biographie/view-bio/kurt-julius-goldstein/?no_cache=1 KURT JULIUS GOLDSTEIN]”, Gedenkstätte Deutscher Widerstand.</ref>

בפברואר 1939, לאחר הכרזת הניצחון של פרנקו, נכלא גולדשטיין במחנה המעצר גירס (Gurs) בצרפת, בו רוכזו פליטי מלחמת האזרחים הספרדית שחצו את הגבול למדינה. הוא התנדב לשרת בצבא צרפת, אך נדחה, ובמקום זאת הוצע לו להצטרף ללגיון הזרים. הוא סירב להצעה בנימוק שאינו מוכן להילחם בשירות האימפריאליזם באפריקה.<ref>Lustiger, Schalom Libertad!, p. 238.</ref> לאחר מכן הועבר גולדשטיין, לצד אסירים קומוניסטים נוספים, למחנה המעצר ורנה (Vernet) שבהרי הפירנאים. ב-1942 גורשו העצירים היהודים במחנה למחנה דראנסי, ומשם נשלחו לאושוויץ. באושוויץ עבד גולדשטיין במשך שנתיים וחצי בכריית פחם. גולדשטיין שרד את צעדת המוות מאושוויץ לבוכנוואלד והצטרף להנהגה הקומוניסטית, שנטלה חלק חשוב בניהול המחנה עבור הס"ס. הוא שהה במקום בעת שהצבא האמריקני שחרר את המחנה.

לאחר שחרור המחנה חזר גולדשטיין לגרמניה המזרחית, שם עבד כעיתונאי, שדרן רדיו וסופר.

בשנת 2001, הגישו גולדשטיין וניצול השואה פיטר גינגולד (Peter Gingold) תובענה ייצוגית נגד ממשלת ארצות הברית ומשפחת בוש. הם תבעו פיצויים בסך 40 מיליארד דולר, בטענה כי סבו של הנשיא ג'ורג' בוש הבן, הסנאטור פרסקוט בוש (Prescott Bush), היה דירקטור ובעל מניות בחברות אמריקאיות שהרוויחו מקשרים עסקיים עם גרמניה הנאצית. התביעה נדחתה בנימוק שהממשלה אינה יכולה לשאת באחריות למעשים.<ref>Ben Aris and Duncan Campbell, “[https://www.theguardian.com/world/2004/sep/25/usa.secondworldwar How Bush's grandfather helped Hitler's rise to power]”, The Guardian 25 בספטמבר 2004.</ref>

ב-1976 הצטרף גולדשטיין לארגון אושוויץ הבין-לאומי, שהוקם על ידי ניצולי המחנה כדי לייצגם וכדי להעלות את המודעות לזוועות השואה, ובפרט להיסטוריה של אושוויץ-בירקנאו.<ref>[https://www.auschwitz.info/en/the-committee/the-iac-history.html "The History of the Committee]", International Auschwitz Committee.</ref> ב-2003 מונה לנשיא לשם כבוד של הארגון.<ref>“[https://www.jta.org/2007/10/02/default/survivor-activist-kurt-julius-goldstein-dies Survivor-activist Kurt Julius Goldstein dies]”, Jewish Telegraphic Agency 2 באוקטובר 2007.</ref>

בשנת 2005 הוענק לגולדשטיין צלב הכבוד הפדרלי, עיטור הכבוד היחיד המוענק על ידי הרפובליקה הפדרלית של גרמניה, בשל פעילותו לקידום הסובלנות ולמאבק באנטישמיות ובגזענות.<ref>[https://www.latimes.com/archives/la-xpm-2007-sep-26-me-passings26.s3-story.html "Kurt Julius Goldstein, 93; Holocaust survivor promoted tolerance]”, Los Angeles Times 26 בספטמבר 2007.</ref>

נפטר בברלין ב-24 בספטמבר 2007.

== לקריאה נוספת ==
* טורבינר, ערן (במאי), [https://www.youtube.com/watch?v=fhsRIRTRhC8 מדריד לפני חניתה] (2006), באתר יוטיוב.
* רענן ריין, "כניסה מאוחרת, מתנדבים יהודים במלחמת האזרחים בספרד ומקומם בנרטיב הלאומי הישראלי", בתוך "מכאן למדריד: המתנדבים הארץ-ישראלים לבריגדות הבין-לאומיות בספרד, 1936–1938" (תל אביב: מוזיאון ארץ ישראל, 2012), עמ' 65–88.
<div lang="en" dir="ltr" class="mw-content-ltr">
* Lustiger, Arno, Schalom Libertad! Juden im spanischen Bürgerkrieg (Frankfurt am Main: Athenäum, 1989).
</div>

== הערות שוליים ==

קטגוריה:קומוניסטים גרמנים
קטגוריה:גרמנים במלחמת האזרחים בספרד
קטגוריה:יהודים במלחמת האזרחים בספרד
קטגוריה:עיתונאים יהודים גרמנים
קטגוריה:הבריגדות הבין-לאומיות
קטגוריה:ניצולי השואה: צרפת
קטגוריה:יהודים מזרח גרמנים
קטגוריה:אסירים במחנה הריכוז אושוויץ
קטגוריה:מעוטרי מסדר הכבוד של הרפובליקה הפדרלית של גרמניה
קטגוריה:סופרים מזרח גרמנים
קטגוריה:סופרים יהודים גרמנים
קטגוריה:פוליטיקאים יהודים גרמנים
קטגוריה:אנשי העלייה החמישית
קטגוריה:יורדים מארץ ישראל
קטגוריה:גרמנים שנולדו ב-1914
קטגוריה:גרמנים שנפטרו ב-2007